b"\n_START_ARTICLE_\nTarpplanetinis internetas\n_START_PARAGRAPH_\nTarpplanetinis internetas (InterPlaNetary (IPN) internet project) \xe2\x80\x93 tarpplanetinio informacinio komunikacijos tinklo projektas, kuriame nuo 1998 m. bedradarbiauja NASA'os Reaktyvinio jud\xc4\x97jimo laboratorija (JPL - Jet propulsion Laboratory), korporacija Mitre, UCLA ir Kalifornijos technologijos institutas. \xc5\xa0io projekto k\xc5\xabr\xc4\x97jai yra JPL mokslinink\xc5\xb3 grup\xc4\x97, vadovaujama Vinton Cerf (vienas i\xc5\xa1 TCP/IP protokolo k\xc5\xabr\xc4\x97j\xc5\xb3, da\xc5\xbenai vadinamas interneto t\xc4\x97vu) ir Adrian Hooke._NEWLINE_2008 met\xc5\xb3 lapkri\xc4\x8dio 18 d. NASA paskelb\xc4\x97, kad buvo s\xc4\x97kmingai atlikti m\xc4\x97nes\xc4\xaf truk\xc4\x99 pirmieji IPN projekto testai tolimajame kosmose. Tinkle veikia 10 mazg\xc5\xb3, kuri\xc5\xb3 vienas yra NASA'os \xe2\x80\x9eEpoxi\xe2\x80\x9c zonde, kiti 9 - JPL laboratorijose. Jie imituoja Marso pavir\xc5\xa1iuje veikian\xc4\x8dius marsaeigius, aplink j\xc4\xaf besisukan\xc4\x8dius palydovus ir NASA valdymo centrus \xc5\xbdem\xc4\x97je. \xc5\xa0i\xc5\xb3 bandym\xc5\xb3 metu \xc4\xaf \xc5\xbdem\xc4\x99 buvo s\xc4\x97kmingai persi\xc5\xb3stos kosmoso nuotraukos i\xc5\xa1 \xe2\x80\x9eEpoxi\xe2\x80\x9c zondo, esan\xc4\x8dio daugiau nei 32 mln. kilometr\xc5\xb3 atstumu nuo \xc5\xbdem\xc4\x97s. Tarpplanetin\xc4\xaf internet\xc4\x85 planuojama ateityje panaudoti ry\xc5\xa1iui su aplink kitas planetas besisukan\xc4\x8diais NASA zondais koordinuoti._NEWLINE_IPN i\xc5\xa1spr\xc4\x99s kai kurias tolimojo kosmoso tyrin\xc4\x97jimo problemas. Viena i\xc5\xa1 toki\xc5\xb3 problem\xc5\xb3 yra ry\xc5\xa1ys su kosminiais aparatais, skrendan\xc4\x8diais link kit\xc5\xb3 s\xc4\x85lygi\xc5\xa1kai netoli esan\xc4\x8di\xc5\xb3 planet\xc5\xb3. \xc4\xaeprasta interneto strukt\xc5\xabra (taip pat ir protokolai) negali b\xc5\xabti perkelta \xc4\xaf tarpplanetin\xc4\x99 erdv\xc4\x99 jau vien d\xc4\x97l signal\xc5\xb3, sklindan\xc4\x8di\xc5\xb3 erdv\xc4\x97je kosminiais nuotoliais, ilgo perdavimo._NEWLINE_IPN veikia pana\xc5\xa1iu kaip elektroniniai lai\xc5\xa1kai principu: informacija yra i\xc5\xa1saugoma ir persiun\xc4\x8diama \xc4\xaf bet kur\xc4\xaf sistemos centr\xc4\x85. Projekte naudojamas DTN (Disruption-Tolerant Networking) protokolas. Tinklas garantuos visada veikiant\xc4\xaf internet\xc4\x85 tarp planet\xc5\xb3, erdv\xc4\x97laivi\xc5\xb3, astronaut\xc5\xb3 ir \xc5\xbdem\xc4\x97s su minimaliu \xc5\xbemogaus \xc4\xafsiki\xc5\xa1imu. Marso atveju tie centrai bus \xc4\xafdiegti palydovuose supan\xc4\x8diuose \xc5\xa1i\xc4\x85 planet\xc4\x85. Astronautai gal\xc4\x97s si\xc5\xb3sti \xc5\xbeinutes i\xc5\xa1 tolimosios Marso pus\xc4\x97s. Nepaisant to, \xc5\xa1ios \xc5\xbeinut\xc4\x97s bus perduotos \xc4\xaf artimiausi\xc4\x85 centr\xc4\x85 ir nusi\xc5\xb3stos \xc4\xaf \xc5\xbdem\xc4\x99. \xc5\xa0is IPN informacijos perdavimo ir persiuntimo metodas garantuos anks\xc4\x8diau i\xc5\xa1kilusi\xc5\xb3 su kosminiais nuotoliais susijusi\xc5\xb3 problem\xc5\xb3, toki\xc5\xb3 kaip didel\xc4\x97s paklaidos, gai\xc5\xa1atis, kuri b\xc5\xabna minu\xc4\x8di\xc5\xb3 ar netgi valand\xc5\xb3 trukm\xc4\x97s, suma\xc5\xbeinim\xc4\x85._NEWLINE_Ateityje bus vykdomi DTN protokolu paremto tinklo bandymai Tarptautin\xc4\x97je kosmin\xc4\x97je stotyje."